“Псіхалагічнае тэсціраванне — гэта прагноз паводзін на аснове асобасных характарыстык, — тлумачыць Леанід Абрамавіч. — І цікава, як чалавек з такімі характарыстыкамі будзе сябе паводзіць. Неабавязкова, што калі будучы бацька, згодна з тэсціраваннем, мае нізкі ўзровень агрэсіі, то ён так і будзе сябе паводзіць. Насамрэч яго паводзіны будуць цалкам падпарадкоўвацца сітуацыі. Менавіта па гэтай прычыне ва ўсім свеце існуе такое паняцце, як псіхалагічнае суправаджэнне. У сем’ях, якія знаходзяцца ў групах рызыкі, павінен быць свой дамашні псіхолаг. Чалавек, які часта будзе прыходзіць у сям’ю і да якога можна будзе звярнуцца па дапамогу, які будзе ведаць, што адбываецца ў доме пэўных людзей. Сёння ў Інстытуце псіхалогіі функцыянуе цэнтр псіхалагічнай дапамогі замяшчальным сем’ям, і ў нас з сем’ямі даверныя адносіны. Калі звяртаюцца па дапамогу незнаёмыя людзі, мы павінны зразумець, што адбываецца ўнутры сям’і, таму што проста так, візуальна, нічога не бачна. Давайце зноў звернемся да апошняга выпадку, які стаў падмуркам да нашай размовы. Проста зайсці ў сям’ю і зразумець, што тут дзяцей падвяргаюць сексуальнаму гвалту, не атрымаецца. І выпадковым людзям, якія прыходзілі ў гэты дом, таксама гэтага не было бачна.